TIMOR HAU NIAN DOBEN: Governu fasilita Eurico Guterres nian oan, PM Rui tenki investiga MS\nResponsável Associação dos Veteranos Resisténcia (AVR), Aquilino Guterres “Ete Uku” informa, Primeiru Ministru (PM), Rui Maria de Araújo, tenki responsabiliza atu investiga Ministériu Saúde (MS), tanba fó dalan ba Ronaldo Guterres oan husi lider pro-autonomista Eurico Guterres hodi halo tratamentu saúde espesiál iha Singapura.\n“Ita nia Primeiru Ministru tenki buka atu investiga Ministériu Saúde tanba fó dalan ba Eurico Guterres ninia oan mane ne’ebé maka halo tratamentu saúde iha Singapura. Nune’e konabá situasaun ida ne’e ha’u husu ba Governu katak povu ida ne’e ita haree katak povu ida que pasensia, maibé pasensia mós iha limiti ne’ebé la’os ita ameasa malu maibé ita krítika malu katak fó hanoin ba malu para saida maka ladi’ak ita tenki hadia, no saida maka di’ak ita hotu hamutuk hodi la’o ba dezenvolviemtu no sustentável ba nasaun Timor-Leste (TL),” informa Ete Uku ba Jornalista sira iha nia knaar fatin Balide-Díli, Tersa (26/07/2016).\nNia esplika, PM Rui nu’udar Xefi Governu no ezekutor orsamentu Estadu ninian iha responsabilidade atu husu esplikasaun husi MS katak liu husi prosedimentu saida maka sira autoriza tratamentu saúde espesial ba Eurico Guterres ninia oan Ronaldo Guterres.\n“Tanba sá maka la fó prioridade tratamentu espesial ba ita nia manu aman veteranus FALINTIL sira ne’ebé maka uluk durante tinan 24 luta ba ukun rasik-an, ohin loron balun moras mós to’o mate hanesan saudozu Liter husi Munisípiu Baucau, Adjunto Mauputo husi Munisípiu Aileu ne’ebé maka agora moras boot no Samba 9 husi Munisípiu Liquiça ne’ebé maka agora moras psikolojia,” dehan Responsabel AVR.\nNia akresenta katak, ho veteranus sira maka ohin loron Timoroan barak maka tuur iha pozisaun di’ak iha kada ministériu no Organizasaun Não Govermentais (ONG) sira, nune’e sá espesial saida maka familia lideransa otonomista Eurico Guterres iha hodi ninia oan mane Ronaldo Guterres hetan lisensa husi MS halo tratamentu saúde espesial iha Singapura.\n“Ita nia nasaun Timor Leste iha lei no ita nia prosedimentu legais hanesan mós ho nasaun sira seluk, nune’e tanba saida maka ita nia ema sira assuwa’in sira ne’ebé durante tinan 24 luta ba ukun rasik-an ohin loron moras ita la fó atensaun maibé fó atensaun fali ba Eurico Guterres ne’ebé que ema nasaun seluk ninia ema,” tenik Aquilino Guterres.\nGovernu mak selu Eurico Guterres nia oan\nGovernu Timor Leste, liu husi Ministeriu Saúde no Hospital Nacional Guido Valadares (HNGV) hasai karta autorizasaun hodi fasilita Eurico Guterres nia oan, Calistro Guterres, ba halo tratamentu saúde iha Singapura.\nInformasaun ne’ebe iha katak, Eurico Guterres nian oan ba halo tratamentu Saúde iha Singapura selu husi Governu no prosesu Ronaldo Guterres ba halo tratamentu ne’e fasilita husi Governante balun ne’ebe iha relasaun besik ho Eurico nia ferik oan.\nGovernante ne’e halo esforsu hotu hodi trata Ronaldo Guterres, to’o hetan autorizasaun ofisial husi Ministeriu Saúde (MS) para bele ba halo tratamementu iha Singapura.\nEurico nia oan, Ronaldo Guterres ho nia inan mai hela iha Timor desde tinan 2004 no Eurico devorsio tiha ona ho Ronaldo nia inan hodi hola fali feto ki’ik.\nPrezidente Comite 12 de Novembru, Gregorio Saldanha, senti konfuzaun tebes ho notisias Governu fasilita Eurico nia oan ba halo tratamentu saúde iha Singapura.\n“Hau mos rona no publika iha rede sosial Facebook dehan katak, Eurico nia oan ba halo tratamentu espesial iha hospital Singapura. Hau la hatene buat ne’e los ka lalos, maibe hanesan Timor oan, se ne’e los maka la dun diak, tanba ema barak maka kontribui ba rai ida ne’e mas to’o agora seidauk hetan tratamentu espesial hanesan Eurico nia oan,” hateten Grigorio Saldanha, hodi responde JNDiário iha Sede Comite 12 de Novembru, Dili, Tersa (26/7/2016).\nGrigorio husu ba Governu atu trata ema hotu hanesan, tanba ema hotu nia direitu hanesan iha rai ida ne’e. Mas, realidade ema barak moras susar tebes atu hetan trtatamentu espesial hanesan Eurico Guterres nia oan mane.\n“Povu ne’ebe fo sira nia vida tomak ba rai ida ne’e presiza mos tratamentu espesial no tenke iha justisa ida ba sira. ita la bele fasilita deit ema balun mas ita ignora fali ema seluk,” afirma Grigorio Saldanha.\nNia senti novidade ne’e tristes boot no soke ida ba nia, tanba povu barak susar tebes atu hetan tratamentu espesial husi Governu, maibe fasil ba Eurico Guterres nia oan hetan tratamentus saúde espesial iha Singapura.\n“Ita senti katak buat ne’e la justu, tanba ne’e, prezisa mos hadia sistema sira iha MS no HNGV tanba halo buat balun la diak ba povu ida ne’e no fasilita fali ema sira ne’ebe uluk lakohi ukun an sira nia familia hodi hetan tratamentu espesial,” afirma Grigorio Saldanha.\nHusi sorin seluk, membru Parlamentu Nasional (PN), Domingos Carvalho, lamenta ho atitude Governu ne’ebe halo tratamentu saúde ba oan husi lider otonomista no milisia nia ulun boot Eurico Guterres.\n“Problema ida ne’e seriu teb-tebes, aman hela iha fatin ida i oan sira hela iha fatin ida. Sira nega ona Timor depois o nia oan mai tratamentu i Governu maka tau osan ba halo tratamentu nusa maka lori ba Indonesia para Aman sira no ema sira nebe fo apoiu ba otonomi hodi fo tratamentu ba sira nia oan,” afirma Deputadu Domingos Carvalho.\nNia hatutan hanesan Deputadu la aseita tamba ema sira ne’e uluk pro otonomi nusa maka hela ketak ketak, lolos ne’e ema sira ne’e hela hamutuk para halo tratamentu iha Indonesia neba, hasai rasik osan.\n“Hau mos koalia ona Vise Ministru Soidariedade Sosial (MSS), Miguel Manitelo atu bele tau atensun ba veteranu sira nebe to’o oras ne’e kartus sei iha isin lolon, nusa ita la tau atensaun ba ema sira ne’ebe sofre no tanis durante tinan 24 nia laran, ita ba tau atensaun ba ema nebe kontra rai ne’e atu ukun an,” hateten Deputadu Domingos Carvalho.\nDeputadu ne’e mos husu atu Ministeriu Saúde labele toma medidas ba ida nebe maka atu halo tratamentu ba Eurico Guterres nia oan tamba ema nebe luta ba ukun an ida ne’e mos barak maka sei moras hela no nunka hetan tratamentu espesial hanesan Eurico nia oan.\nIha parte seluk, Diretor Apoio Diag& Terapiutica HNGV, dr. Mendes Pinto, informa katak, Eurico Guterres nia oan hetan autorizasaun halo tratamentu iha Singapura tanba nia dokumentu kompletu no priense kriteria hotu husi Governu.\n“Eurico nia oan iha semana hirak liu ba haruka ba halo tramentu iha Singapura tanba nia dokumentus tama kriteria husi kriteria mediku ho kriteria sidadaun tama hotu,” hateten dr. Mendes Pinto.\nEurico Guterres nia oan komprova dokumentus hanesan sertidaun baptismo, kartaun Bileti Identidade (BI), Passaporte, Sertidaun RDTL nomos kartaun Eleitoral.\n“Nia kriteria ne’e memenuhi, ne’e mak junta mediku sira tur hamutuk foti desizaun haruka ba iha Singapura halo tratamentu,” informa dr. Mendes Pinto ba jornalista sira iha nia servisu fatin HNGV.\nNia hatutan Tuir konstitusaun RDTL haruka katak Governu iha obrigasaun atu fo atendimentu ba sidadaun Timor oan hotu hanesan.\nMaske nune’e, dr. Mendes Pinto, la esplika klaru ba jornalista sira kona ba Eurico Guterres nian oan ne’e moras saida.ves/lj1/nes/car\nPublicada por Kai Buti à(s) 10:44